C 214/34
SL
Uradni list Evropske unije
16.6.2023
sreda 18. januarja 2023
25. poudarja strateški vlogi, ki ju imata mednarodno kulturno sodelovanje in kulturna diplomacija v zunanji politiki EU pri krepitvi odnosov s partnerskimi državami, spodbujanju demokratičnih vrednot EU, varovanju kulturne dediščine v tujini, spodbujanju medkulturnega dialoga, mobilnosti umetnikov in kulturnih delavcev, preprečevanju konfliktov, boju proti dezinformacijam in tujemu vmešavanju v tretjih državah ter boju proti nezakoniti trgovini, plenjenju in uničevanju kulturnih dobrin; poziva h krepitvi kulturne diplomacije EU z vključevanjem kulture kot strateškega stebra v zunanje delovanje Unije in razvojem instrumenta EU, ki bi izražal kulturne vidike Unije po vsem svetu in spodbujal mednarodne kulturne odnose, temelječe na kulturnem sodelovanju in soustvarjanju, z dejavnim vključevanjem civilne družbe in kulturnih sektorjev tretjih držav; poudarja, da bi se lahko s tem instrumentom zagotavljala pomoč EU pri krepitvi zmogljivosti in finančna pomoč EU za kulturne, ustvarjalne in inovativne sektorje civilne družbe tretjih držav; podpira vključitev kulture v vse veljavne in prihodnje dvostranske in večstranske sporazume ob ustreznem upoštevanju zavez iz Konvencije Unesca o varovanju in spodbujanju raznolikosti kulturnih izrazov;
26. poudarja, da mora EU glede na globalne geopolitične in humanitarne krize pridobivati verodostojne in neposredne informacije o sedanjih in morebitnih zunanjih grožnjah za EU, da bi se lahko hitro in učinkovito odzvala ter bolje zaščitila svoje interese v tujini; poziva, naj se s povečanjem virov in zmogljivosti okrepita Obveščevalni in situacijski center EU in center ESZD za krizno odzivanje;
27. opozarja, da je treba jasno opredeliti pristojnosti visokega predstavnika/podpredsednika Komisije, predsednika Evropske komisije in predsednika Evropskega sveta, saj sedanji regulativni okvir, ki ga določajo Pogodbi in medinstitucionalni sporazumi o zunanjem zastopanju EU na tujem, ne določa dovolj jasno pristojnosti posameznih institucionalnih vlog; meni, da lahko zaradi te nejasnosti pride do podvajanja v zunanjem delovanju EU ali zmede pri partnerjih in/ali sogovornikih EU po svetu v odnosih z Unijo;
Operacionalizacija strateške avtonomije
28. poudarja, da so ruska vojaška agresija proti Ukrajini ter hudo in množično uničevanje, vojni zločini in namerne kršitve človekovih pravic in temeljnih norm mednarodnega prava s strani Ruske federacije izpostavile potrebo po odločnejšem, bolj ambicioznem, verodostojnem, strateškem in enotnem nastopu in ukrepanju EU na svetovnem prizorišču; poudarja, da mora EU odločneje določiti lastne strateške cilje v skladu s strateškim kompasom ter razviti zmogljivosti in dejavnike za njihovo uresničevanje, pri čemer mora delovati samostojno in tesno sodelovati s podobno mislečimi partnerji; meni, da bi bilo treba kot cilj politike EU do Ukrajine obravnavati ponovno pridobitev vseh zasedenih ozemelj Ukrajine, zaščito njene neodvisnosti, suverenosti in ozemeljske celovitosti, hitro dokončanje pravnega postopka za odvzem premoženja, zamrznjenega zaradi sankcij, ter privedbo storilcev, vključno z Vladimirjem Putinom ter najvišjim vojaškim in civilnim vodstvom Ruske federacije, pred mednarodno sodišče;
29. opozarja, da bo EU postala učinkovit diplomatski in varnostni akter le na podlagi odločnega ukrepanja ter da bo strateško suverenost in solidarnost povečala le s konkretnimi ukrepi, politikami, proračunom in zavezami;
30. pozdravlja spremembo v pristopih držav članic, ki pomeni premik k večji strateški avtonomiji EU s hitrim izvajanjem glavnih ukrepov, določenih v versajski izjavi in strateškem kompasu; ugotavlja, da je v njiju poudarjeno, da je treba okrepiti obrambne zmogljivosti EU in držav članic ter v tesnem sodelovanju, dopolnjevanju in usklajevanju z Natom pozitivno prispevati k evropski, čezatlantski in svetovni varnosti, kadar je to pomembno za EU, zlasti pri prizadevanjih za večjo strateško avtonomijo EU;
31. pozdravlja, da je bila 10. januarja 2023 sprejeta tretja skupna izjava o sodelovanju med EU in Natom; poziva Unijo in tiste države članice, ki so tudi zaveznice Nata, naj zagotovijo usklajeno izvajanje ciljev in prednostnih nalog, poudarjenih v strateškem kompasu, strateškem konceptu Nata in v tretji skupni izjavi; poudarja, da so ti strateški procesi v okviru Nata in EU edinstvena priložnost za nadaljnjo krepitev naših posvetovanj in sodelovanja, da bi okrepili varnost naših državljanov ter spodbudili mir in stabilnost v evroatlantskem območju in širše;